News Update: ยุโรปหมดยุคดอกเบี้ยติดลบ ECB เตรียมขึ้นดอกเบี้ย 25 bps ใน ก.ค.ครั้งแรกรอบ 11 ปี เพื่อรับมือเงินเฟ้อ - FINNOMENA
สิ้นสุดยุคนโยบายการเงินผ่อนคลาย ECB เตรียมขึ้นดอกเบี้ยครั้งแรกในรอบ 11 ปี เพื่อรับมือกับภาวะเงินเฟ้อที่พุ่งสูงทั่วโลก
10 มิ.ย. 2565

สิ้นสุดยุคนโยบายการเงินผ่อนคลาย ECB เตรียมขึ้นดอกเบี้ยครั้งแรกในรอบ 11 ปี เพื่อรับมือกับภาวะเงินเฟ้อที่พุ่งสูงทั่วโลก
เมื่อคืนนี้ (9 มิ.ย.) ธนาคารกลางยุโรปประกาศคงดอกเบี้ยตามคาด แต่ยืนยันความตั้งใจที่จะขึ้นดอกเบี้ยในการประชุมเดือน ก.ค.
โดย ECB จะยุติมาตรการกระตุ้นเศรษฐกิจผ่านการซื้อพันธบัตรยูโร (QE) ในวันที่ 1 ก.ค. ขึ้นดอกเบี้ยครั้งแรก 25 bps ในวันที่ 21 ก.ค. และอาจขึ้นดอกเบี้ยถึง 50 bps ในการประชุมเดือน ก.ย. หากทิศทางเงินเฟ้อยังไม่ดีขึ้น
‘คริสติน ลาการ์ด’ ประธาน ECB กล่าวว่า หากตัวเลขคาดการณ์เดือน ก.ย. ส่งสัญญาณว่า เงินเฟ้อปี 2023 จะพุ่งเกิน 2.1% ECB ก็จะปรับขึ้นอัตราดอกเบี้ยมากกว่า 50 bps ในการประชุมเดือน ก.ย.
นั่นจะทำให้ภายในสิ้นไตรมาสที่ 3 ของปีนี้ อัตราดอกเบี้ยในยูโรโซนจะมากกว่า 0% จากปัจจุบันที่ -0.5% สิ้นสุดยุคต้นทุนการกู้ยืมติดลบตลอดระยะเวลา 8 ปี และเป็นการปรับขึ้นดอกเบี้ยนโยบายครั้งแรกในรอบกว่าทศวรรษ
เดือน พ.ค. ที่ผ่านมา เงินเฟ้อยุโรปแตะระดับสูงสุดเป็นประวัติการณ์ที่ 8.1% โดย ECB คาดว่าเงินเฟ้อจะพุ่งแตะ 6.8% ในปีนี้ ก่อนที่จะชะลอตัวสู่ระดับ 3.5% ในปี 2023 และ 2.1% ในปี 2024
นอกจากนี้ ECB ยังได้ปรับลดประมาณการการเติบโตของเศรษฐกิจ โดยคาดว่าจะขยายตัว 2.8% ในปีนี้ ก่อนที่จะชะลอตัวลงสู่ระดับ 2.1% ในปี 2023 และ 2024
คริสติน ลาการ์ด กล่าวว่า การรุกรานยูเครนของรัสเซียส่งผลต่อเศรษฐกิจยุโรปและทั่วโลก สงครามทำให้การค้าหยุดชะงัก นำไปสู่การขาดแคลนด้านซัพพลาย และดันราคาพลังงานให้ปรับตัวสูงขึ้น
Randall Kroszner ศาสตราจารย์เศรษฐศาสตร์จากมหาวิทยาลัยชิคาโก และอดีตผู้ว่าการ Fed กล่าวว่า แม้เศรษฐกิจยูโรโซนจะยังอยู่ในภาวะที่ยากลำบาก เนื่องจากได้รับผลกระทบจากสงครามยูเครน แต่แรงกดดันจากเงินเฟ้อที่คอยอยู่ข้างหน้า ทำให้ ECB จำเป็นต้องเคลื่อนไหวได้แล้ว
อ้างอิง:
https://www.voathai.com/a/europe-s-central-bank-to-hike-rates-in-july-1st-in-11-years/6610184.html 
https://www.cnbc.com/2022/06/09/european-central-bank-confirms-july-rate-hike-plans-raises-inflation-projections.html 
https://www.bloomberg.com/news/articles/2022-06-09/ecb-cements-july-liftoff-with-bond-buying-to-end-in-three-weeks?sref=e4t2werz 
https://www.bangkokbiznews.com/world/1009192 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Christine Lagarde
ECB
News Update
ธนาคารกลางยุโรป
ยุโรป
เงินเฟ้อ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA